《送王共父》
宋代·喻良能

西蜀东吴万里程，偶然相值两浮萍。
黑头君已登三馆，白发吾方醉六经。
夜幌论文灯耿耿，春堤把袖草青青。
艅艎小别须回棹，不用阳关肠断听。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。